लोकसभा चुनाव 2019: महागठबंधन की पूरी राजनीति अफवाहों पर आधारित, 'नामदार' को हार के दाग से बचाने के लिए बैठक कर रही है कांग्रेस: पीएम मोदी  
पीएम ने झारखंड के देवघर में महागठबंधन पर साधा निशाना 
कहा- कांग्रेस तैयारी कर रही कि हार के बाद ठीकरा किसके सिर फोड़ें
'कांग्रेस ये तो कह नहीं सकती कि नामदार की वजह से हारी'
पीएम मोदी ने कहा कि कांग्रेस में इस समय बड़ी-बड़ी बैठकें चल रही हैं, व्यूह रचना की जा रही है कि कैसे नामदार को बचाया जाए, कुछ भी करके कांग्रेस अपने नामदार पर हार की जिम्मेदारी नहीं आने देना चाहती. इसलिए कांग्रेस में अभी नाखून कटाकर शहीद होने वालों की होड़ मची हुई है. अपनी सरकार की तारीफ करते हुए पीएम मोदी ने कहा कि हमने पांच साल एक ईमानदार, एक पारदर्शी सरकार चलाकर दिखाई है. घोटाले का एक दाग इस सरकार पर नहीं है.
पीएम मोदी ने कहा कि कांग्रेस हो या झारखंड मुक्ति मोर्चा, इन महामिलावटी लोगों के पास सिवाय झूठ के, प्रपंच के, ठगी के, कोई सोच नहीं है. इनकी पूरी राजनीति अफवाहों पर आधारित है. उन्‍होंने कहा कि कांग्रेस ने इतने वर्षों तक देश में शासन किया, लेकिन उसने हमेशा आदिवासी समुदाय को सिर्फ एक वोटबैंक के रूप में इस्तेमाल किया है. जबकि अटल जी ने आदिवासी हितों को ध्यान में रखते हुए झारखंड राज्य ही नहीं बनाया बल्कि जनजातीय मंत्रालय भी उन्हीं की सरकार की देन था.
पीएम मोदी ने कहा कि वन-धन और जन-धन योजना के माध्यम से वन उपज का ज्यादा से ज्यादा लाभ आदिवासियों को मिले, उन्‍हें बिचौलियो से मुक्ति मिले, हम ये सुनिश्चित करने का प्रयास कर रहे है. उन्‍होंने कहा कि हमने वन उपज पर MSP का दायरा भी बढाया है. पहले 10 वन उपजों पर ही MSP मिला करता था, अब इसकी संख्या बढ़ाकर 50 कर दी गई है.
पीएम मोदी ने कहा कि एक तरफ हम झारखंड के विकास के लिए समर्पित हैं, वहीं दूसरी तरफ झारखंड मुक्ति मोर्चा और कांग्रेस के लोग घुसपैठियों के साथ खड़े हैं. लेकिन भाजपा का स्पष्ट मत है कि हम देश में एक-एक घुसपैठिए की पहचान करेंगे. ये हमारे संसाधनों के साथ-साथ हमारी सुरक्षा के लिए भी बहुत बड़ा खतरा हैं. उन्‍होंने कहा कि आतंकवाद ऐसी चुनौती है जिसका बहुत कड़ाई से मुकाबला किया जाना जरूरी है. लेकिन कांग्रेस और उसके साथियों की नीतियां ऐसी रही हैं कि वो आतंकवाद और नक्सलवाद को कुचल नहीं सकतीं.
पीएम मोदी ने कहा कि कांग्रेस अब देशद्रोह का कानून भी खत्म करना चाहती है. यानी पत्थरबाज़ों, आतंकियों और उनके समर्थकों, नक्सलियों और उन्हें खाद पानी देने वालों को कांग्रेस खुली छूट देना चाहती है. भाजपा इन्हें ऐसा करने नहीं देगी. उन्‍होंने कहा कि हम नई रीति, नई नीति पर चल रहे हैं. हमारी सरकार के दौरान देश के वीर सपूतों ने आतंकियों को घर में घुसकर मारा है.